**Reproş**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum, Doamne, nu Te-ai îndurat, ca omului, cel zămislit,

De la-nceput să îi fi dat să fi trăit la infinit,

Şi l-ai lăsat ca frunza-n vânt, calic, zgârcit, doar câţiva ani,

De parcă timpul pe Pământ, chiar şi la Tine costă bani!?

Şi-n plus, pân’ să ajungă lut, deasupra lui să crească flori,

În viaţă Tu l-ai mai făcut să moară de atâtea ori

De ciudă, boală, de necaz, de oftică în mare chin,

Văzând pe altul că-i mai breaz, ori fată capra la vecin,

Moare de plâns, de of la fel, de râs mai tare când a dat

De-un fraier mai ceva ca el, ori este foarte gâdilat,

De gelozie,-ndrăgostit, cum am murit, de fapt, şi eu,

Pe câte-n viaţă am iubit, să am măcar de câte-un leu…

Dar multi, de bucurie mor, sărind în sus când, negreşit,

Cel mai bengos duşman al lor a dat de dracu’ în sfârşit,

Alţii de sete, necăjiţi, şi…chiar de-i ger cumplit, nămeţi,

Ca buni consumatori, cinstiţi, ajung acasă morţi de beţi,

Mor şi de lene, puturoşi, frecând ridichea pe nevé,

Iar unii mor de curioşi, băgându-şi nasul prin orice,

Dar cel mai mult şi cel mai des, să-Ţi mai explic nu are rost,

În viaţa lui, pân’ la deces, de mii de ori moare de prost,

Dar bai nu e, să îl deştepţi, de-ajuns e imnul naţional,

Că-n rest, Părinte, să mă ierţi , totul îi pare-n timp normal,

De aia-Ţi spun, chiar mort de prost, puteai să-l laşi la infinit…

Îi curmi Tu viaţa, fără rost, taman când s-a obişnuit!

Valeriu Cercel